fi fi fi fi fi fi fi fi fi fi fi fi fi fi fi fi fi fi fi fi sv fi fi fi fi fi fi fi fi fi fi fr et fi fi fi de sv en fi fi fi fi fi fi fi it fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi ceb fi fi fi fi fi fi fi fi fi fi en en en en en es en fr en it de en hbs_lat en fi fi fi fi fi fi fi fi fi fi fi fi fi fi fi fi fi fi fi fi fi fi en fi fi fi fi ur fi fi fi fi fi fi en fi fi fi fi fi en en fi fi fi fi fi en fi fi fi fi en fi fi en fi en fi en fi fi fi fi fi fi fi fi fi fi fi fi fi fi et fi fi fi fi fi fi fi fi fi fi fi fi en en fi eo de fi fi fi en fi fi fi fi fi fi fi fi fi fi fi fi cs fi fi fi fi fi fi fi fi fi cs fi fi fi fi fi fi cs fi fi cs fi fi ms fi fi fi fi fi fi cs fi fi fi fr fi fi fi fi fi it fi fi fi fi fi fi fi fi fi fi fi id fi fi fi fi fi fi fi fi fi fi en fi fi fi fi fi fi fi fi fi fi fi en fi fi fi fi fi fi fi fi et fi fi en fi fi fi en fi fi fi fi fi fi fi fi fi fi fi fi fi fi fi fi fi fi fi fi fi fi fi en en fi fi fi fi nl fi fi fi fi fi fi fi fi es fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi sv sv fi fi fi fi en ceb fi fi fi fi et fi fi fi fi fi fi fi sv sv fi fi fi fi fi fi fi sv sv fi fi de fi fi fi fi fi fi fi et da fi fi fi fi fi fi fi en fi fi fi fi fi et fi fi fi it fi fi fi fi fi fi fi fi
Alkukesän helpoimmat ja ihanimmat perennat
Puutarha on jo täynnä aivan hykerryttävää vihreyttä. Vettä on satanut riittävästi, joten perennapenkit ovat ryöpsähtäneet sellaiseen kasvuun, ettei paljasta maata enää ole näkyvissä. Istutustilasta on pienellä tontilla kova pula, joten olen ahtanut valtavan määrän kasveja pieneen tilaan. Heikoimmat ovat  jo jääneet voimakaskasvuisten lajien alle. Täytyy pian ottaa sekatöörit ja pikkulapio käteen ja käydä vähän kurittamassa ahnaimpia levittäytyjiä... Totuus on kuitenkin se, että tässä pihassa pärjäävät vain todelliset taistelijat. Tässä muutama esimerkki alkukesän helpoimmista ja kauneimmista perennoista.
Särkynytsydän (Lamprocapnos spectabilis) on alkukesän ehdoton kuningatar. Kasvaessaan sopivalla paikalla se ei kaipaa hoidokseen yhtään mitään, kaikkein vähiten siirtelyä. Juurakko on helposti murenevaa sorttia, joten siirron tai jakamisen jälkeen on joskus odotettava muutama vuosi, että särkynytsydän palautuu entiseen loistoonsa.
Ensimmäiset kurjenmiekat avautuvat aurinkoisella paikalla. Tulppaanit säestävät taustalla. Saksankurjenmiekka (Iris germanica) on riittävästi valoa saadessaan ihan valtavan sitkeä ja elinvoimainen kasvi. Sain pienen alun anopilta viisi vuotta sitten, ja minun on täytynyt jo kahdesti kaivaa se ylös, jakaa ja antaa suurin osa pois. Tämä siitä huolimatta, että kurjenmiekan seuralaisena on kasvanut kevätvuohenjuurta, tulikellukkaa ja pensasruusuja, jotka kaikki ovat reippaita leviämään. Tavallisen saksankurjenmiekan siniliila sävy on lisäksi todella vangitsevan upea erityisesti ilta-auringossa. Kukinta ei kestä montaa viikkoa, mutta miekkamaiset lehdet pysyvät ryhdikkäinä syksyyn asti. Runsaan kukinnan ainoa niksi on siinä, että saksankurjenmiekka tätyy istuttaa ihan maan pintaan niin, että paksu varastojuuri kylpee auringossa. Siperiankurjenmiekka (Iris sibirica) taas pärjää ja kukkii mainiosti puolivarjossa kosteassa kasvupaikassa.
Saksankurjenmiekka (Iris germanica) ja ripsureunainen tulppaani 'Lambada'
Tulikellukat (Geum coccineum) kukkivat jo täyttä päätä. En aiemmin ollut yhtään oranssin ystävä, mutta olen oppinut tykkäämään räiskyvän oranssista. Väri on ihana sekä alkukesällä kellukoissa ja tulppaaneissa että loppukesällä liljoissa ja syyshohdekukissa. On kumma juttu, miten hienosti oranssi tulee puutarhassa toimeen vastavärinsä violetin kanssa. Puutarhakirjoissa sanotaan, että kellukat kärsivät helposti härmästä liian kuivassa ja aurinkoisessa paikassa, mutta minulla ei sellaista ongelmaa ole koskaan ollut, vaikka tulikellukan kasvupaikka on täydessä paahteessa. Istutin viime kesänä oranssin vierelle punakellukka 'Mrs. Bradshaw'n ja jonkun keltasävyisen lajikkeen, jonka nimi on jo kadoksissa...Katsotaan, pärjäävätkö ne auringossa yhtä hyvin.
Lehtoakileijatkin (Aquilegia vulgaris) alkavat avautua. Jalostamaton luonnonlaji risteytyy ja siementää niin villisti, että sitä löytyy puutarhasta mitä kummallisimmista paikoista. Kasviyhdistelmät eivät todellakaan ole suunniteltuja. Violetti on värinä yleisin, mutta myös vaaleanpunaista, valkoista eri sävyissä on paljon. Lisäksi olen kylvänyt muutamia jalostettuja lajikkeita, kuten 'Nora Barlow'. Saa nähdä, mitä yllätyksiä tänä kesänä tapahtuu.
Lehtoakileija (Aquilegia vulgaris) ja liljakukkainen Triumph-tulppani 'Lasting Love'
Purppuratulikukka tuo ihanan villiä ja romanttista tunnelmaa. Ainakin 'Violetta' on varma talvehtija III-vyöhykkeellä ja huolehtii tulevaisuudestaan ihan itse kylväytymällä. Purppuratulikukka on minusta edukseen erityisesti virginiantädykkeen, sormustinkukkien, kurjenpolvien ja muiden herkkien ja rönsyilevien perennojen kanssa.
Purppuratulikukka (Verbascum phoeniceum) 'Violetta' nupullaan
Laukkojen sesonki on myös alkanut. Viime perjantain Gardeners World -ohjelmassa (BBC2, episode 12) esiteltiin erilaisia laukkoja. 'Purple Sensation' kasvaa myös puutarhaidolini Monty Donin puutarhassa Longmeadow'ssa. Eniten hämmästelin sitä, miten voidaan olla taas siinä pisteessä, että Pohjolan kiihkeä kevät on ottanut kasvuvauhdissa kiinni yli kahden kuukauden etumatkan, joka Keski-Euroopalla oli. Laukat kukkivat meillä yhtä aikaa kuin Englannissa!
Ukkolaukka 'Purple Sensation' avautumassa. Myskimalvan lehtien seasta pilkistää vihreäraitatulppaani 'Night Rider'
Helmilijat (Muscari armeniacum) yhdessä puistolemmikin (Myosotis sylvatica) kanssa
Ihan pian kukkivat myös lehtoängelmät. Kukat ovat melkein ihanampia nupullaan kuin avautuneina. Lehtoängelmä on hieno kasvi: helppo kasvattaa siemenestä, vaatimaton, kukkii melko pitkään, pysyy pystyssä tukematta. Lehtoängelmä pärjää hyvin puolivarjossa ja sopii mainiosti luonnonmukaiseen kasviryhmään yhdessä akileijojen, kellokukkien ja muiden vähään tyytyvien perennojen kanssa.
Alkukesän kukinnasta nauttimiselle tuleekin kiire, sillä loppuviikoksi on luvassa hellettä, mikä tarkoittaa kukinnan etenemistä todella nopeasti!
Kohteen lähettäminen sähköpostitseBloggaa tästä!Jaa TwitteriinJaa FacebookiinJaa Pinterestiin
Tulppaanit ovat nyt parhaimmillaan. Edellinen viikko oli hetken aikaa jopa helteisen lämmin, joten nyt myös kaikkien keskiaikaisten lajikkeiden kukinta on täydessä vauhdissa. Joitakin myöhäisiä lajikkeita on vielä avautumatta. Pitkälle jalostetut tulppaanit harvoin kukkivat kunnolla useampana vuonna peräkkäin. En ole jaksanut erikseen edes lannoittaa niitä, kun ei sillä tunnu olevan mitään merkitystä lopputuloksen kannalta. Istutan yleensä syksyisin muutaman pussillisen uusia tulppaanin sipuleita, milloin mitäkin väriä. Ainoastaan darwin-ryhmän 'Apeldoorn' -tulppaanit kukkivat uskollisesti uudelleen vuosi vuoden jälkeen. Niitä en kuitenkaan paraatipaikoille kelpuuta, sillä ne ovat minun makuuni liian tylsiä.
Joku edellisvuotinen tulppaani, lajikenimi hukassa...
Narsissit eivät jostain syystä ole menestyneet meillä muutamaan vuoteen. Pari vuotta sitten, ankaran ja vähälumisen talven jälkeen, vuosikymmeniä vanhat narsissit yhtäkkiä vain hävisivät. Tänä keväänä runsaasti kukkivat ainoastaan ne narsissit, jotka olin istuttanut viime syksynä. Pohdin, olisiko syynä viime kesän äärimmäinen kuivuus.
Lajikenimi hukassa, mutta olisiko tämä 'Replete'?
Vain tämä yksinäinen 'Sir Winston Churchill' jaksoi kukkia toistamiseen
Kirsikka-, kriikuna- ja omenapuut ovat jo kukkineet. Pihasyreeni availee kukintojaan parhaillaan. Kasvimaan kylvöt on tehty ja kasvihuoneessa tomaatit kypsyttelevät raakileitaan. Kesää tässä eletään!
Kohteen lähettäminen sähköpostitseBloggaa tästä!Jaa TwitteriinJaa FacebookiinJaa Pinterestiin
Ylistys keväälle, se on täällä! Valo voitti pimeyden jälleen kerran, uusi vihreä verso nousi maasta, joka hetki sitten näytti kuolleelta. Hyvää pääsiäistä!
Tomaatit kukkivat jo, ulkoilutan niitä päivisin kasvihuoneessa.
maanantai 11. maaliskuuta 2019
Taimikasvatusta - ruuhkaa ikkunalaudalla
Ulkona paukkuu pakkanen, sisällä ikkunalaudalla alkaa olla viidakkotunnelma. Arvelen, että jossain on kohtalotoverini - malttamaton puutarhuri - joka kylvää kaiken hiukan liian varhain siinä toivossa, että juuri tänä vuonna kevät sattuu tulemaan kuukautta aiemmin, ja miten kerrassaan harmillista olisi, jos esikasvatetut taimet eivät silloin olisi vielä istutusvalmiita. Maalis- ja huhtikuussa malttamaton puutarhuri säätää ja siirtää ja järjestää ja yrittää vielä jostain löytää lisää tilaa pitkiksi venähtäneillle tomaateille, kasvimaan sulamista odotteleville vihanneksille, villisti kaiken ympäri kietoutuville kelloköynnöksille, ja ai niin, samettikukkien, tsinnioiden, sudenporkkanoiden ja mustasilmäsusannan kylvöjä en ole vielä edes aloittanut - mihin ihmeeseen nekin mahtuvat...
Tomaatintaimet jykevöityivät hetkessä, kun siirsin ne isompiin purkkeihin.
Chilin ja paprikan taimille kuuluu hyvää.
Munakoison taimet 'Pinstripe' ja 'Black Beauty'
Kelloköynnökset kasvavat hurjaa vauhtia.
Istutin neljä kelloköynnöksen tainta 3 litran ruukkuun
Malttamaton puutarhuri säilyttää kuitenkin optimisminsa. Ennätysaikaista kevättä ei tänä(kään) vuonna tullut, mutta ehkä kevät tulee sitten kertarysäyksellä, sulattaa jään ennätysnopeasti, ja istutuspuuhiin päästään kuitenkin jo huhtikuun lopussa? Siltä varalta täytyykin pikaisesti kylvää myös tuoksuherneet, kaalit, melonit ja kurkut!
Ulkona talvi, mutta ikkunan edusta täyttyy vihreästä.
Lähettänyt Kaisa / mullassamaailman klo 12.14.00 7 kommenttia:
Kohteen lähettäminen sähköpostitseBloggaa tästä!Jaa TwitteriinJaa FacebookiinJaa Pinterestiin
Tunnisteet: chili, Esikasvatus, Malabarinpinaatti, munakoiso, Tomaatti
maanantai 18. helmikuuta 2019
Ensimmäiset kylvetyt hyöty- ja koristekasvit hyvässä kasvussa
Tammikuun 20. päivä kylvin ensimmäisen erän chilejä, paprikoita ja munakoisoa, yhden kutakin valitsemaani lajiketta. Kaikki itivät viikossa ja kasvavat nyt eteläikkunalla muutaman päivänvalolampun ja Airamin led-kasvivalon alla.
20.1. kylvetyt chilit kahden viikon ikäisinä
Chilit ovat yhtä lukuunottamatta capsicum annuum -lajia, ja tilasin niistä suurimman osan viime vuotiseen tapaan Fataliiseeds.net -verkkokaupasta, jonka palvelu oli jälleen moitteetonta. Olen nyt ottanut opikseni ja jättänyt kokonaan kylvämättä liian tuliset lajikkeet, jotka jäävät keittiössämme käyttämättä.
Bendigo (viime vuonna hyväksi havaittu punainen makea paprika)
Golden Marconi (keltainen pitkänomainen makea paprika)
California Wonder (punainen makea paprika)
Italian Pepperoncini (punainen pitkänomainen mieto chili)
Antep Aci Dolma (mieto punainen chili, jossa isot podit)
Cheyenne (mieto keltainen chili)
Jalapeno, Matte (mieto jalapeno-tyyppinen chili)
Sandia (mieto-keskitulinen punainen chili, jossa pitkät podit)
Hungarian Hot Wax (aiempina kesinä hyväksi havaittu mieto chili, jossa isokokoiset punaiset podit)
Capsicum baccatum 'Cream Fantasy' (keskitulinen kermanvalkoinen chili)
Munakoison kasvatuskokeilu ei viime vuonna ollut kovin menestyksekäs, mutta nyt minulla on kasvihuone, joten mikään ei voi tällä kertaa mennä pieleen, eihän? Kylvin samaa patio-lajiketta kuin viime vuonna, 'Pinstripe', sekä rotevampaa munakoisoa 'Black Beauty'.
Tomaatin kasvatus on tänä vuonna tosi jännää, sillä löysin kokeiltavaksi aivan uusia ja ihmeellisiä lajikkeita puolalaisesta Tomatoeden.com -verkkokaupasta. Pienellä perheyrityksellä on myynnissä satoja perinnelajikkeita ympäri maailmaa, erityisesti itäisestä Euroopasta ja Venäjältä. Verkkokauppa toimi hyvin ja siemenet tulivat kirjekuoressa kotiin kahdessa viikossa. Valikoima on houkutteleva, sillä suurinta osaa näistä lajikkeista ei ole saatavilla markettien siemenhyllyistä tai kotimaisista puutarhamyymälöistä. Todellinen tomaatinkasvattajan karkkikauppa, suosittelen kokeilemaan!
Kylvin 14 erilaista tomaattilajikketta helmikuun 3. päivä:
Tomaattiakin kylvin vain yhden kutakin lajiketta. Kaikki eivät ole (vielä) itäneet, mutta tomaattia ehtii hyvin kylvää vielä maaliskuussakin.
Tomaatin, chilin ja paprikan taimia helmikuun puolivälissä
Tomaatin,  chilin ja munakoison taimia sekä juuri itänyt värinokkonen oikealla alhaalla
Koristekasveista olen kylvänyt kelloköynnöstä, joka iti hienosti, sekä keijunmekkoa, joka ei ole vielä ainakaan viikossa itänyt. Malabarinpinaatin olen kylvänyt myös - on vähän makuasia, pitääkö sitä enemmän hyöty- vai koristekasvina. Malabarinpinaattia olen kasvattanut ennenkin hyvällä menestyksellä, joten uskallan rohkaista kokeilemaan. Meilläpäin siemeniä löytyi sen tavallisen perhemarketin siemenhyllystä.
Kelloköynnöksen kaksiviikkoiset taimet näyttävät jo näin rotevilta
Kelloköynnös iti reilussa viikossa. Suuria, littanoita siemeniä kannattaa liottaa hetki ennen kylvöä. Mullasta ponnistavat versot ovat vahvoja ja pontevia. Kylvin muutaman samaan purkkiin, ja jo nyt näyttää siltä, että taimet täytyisi pian koulia omiin ruukkuihinsa.
Malabarinpinaatin taimet kahden viikon iässä
Malabarinpinaatti itää myös noin viikossa, ja kelloköynnöksen tapaan taimet ovat alusta lähtien kookkaita. Kasvu on aluksi hidasta, joten kylvö kannattaa tehdä ajoissa, viimeistään maaliskuussa. Kokemukseni mukaan malabarinpinaatti selviää pitkästä esikasvatusajasta sisätiloissa hyvin.
Lisäksi jättiverbenan siemenet ovat jääkaapissa saamassa kylmäkäsittelyä. Nostan ne huoneenlämpöön viikon kuluttua. Aiempien vuosien suosikkini värinokkonen eli isokirjopeippi iti nopeasti, mutta nyt pikkuruiset versot kaatuilevat - ehkä niitä vaivaa lakastumistauti? Täytyy kylvää uusi erä värinokkosta ja toivoa parempaa.
Lähettänyt Kaisa / mullassamaailman klo 12.25.00 16 kommenttia:
Kohteen lähettäminen sähköpostitseBloggaa tästä!Jaa TwitteriinJaa FacebookiinJaa Pinterestiin
Tunnisteet: chili, Esikasvatus, jättiverbena, Malabarinpinaatti, munakoiso, Tomaatti
perjantai 25. tammikuuta 2019
Hullun kasvinaisen matkassa: Lontoo
Lontoo on kovin tuttu kaupunki, mutta hullun kasvinaisen matkassa sitä katsotaan etupihojen, takapihojen, puistojen, palatsien puutarhojen ja kasvihuoneiden näkökulmasta. Britit ovat puutarhahullua kansaa ja Lontoo on itseoikeutetusti puutarhanhoidon pääkaupunki. Miljoonakaupungiksi Lontoo on vehreä, viihtyisä ja ehdottomasti ajan hermolla myös kasvitrendien suhteen. Kaikki kuvat ovat taattua kännykkäkameralla räpsittyä amatöörilaatua viime kesältä. Tervetuloa mukaan!
Sisäänkäynnit ja front gardenit
Hullun kasvinaisen ensimmäinen vinkki on kiinnittää huomiota talojen sisäänkäynteihin. Ei tarvitse mennä kovin kauas kaupungin keskustasta, kun sisäänkäynnit muuttuvat front gardeneiksi. Yleensä nopea silmäys riittää paljastamaan asukkaan puutarhaharrastuneisuuden tason - tai vaihtoehtoisesti lompakon paksuuden: kuinka tiheästi puutarhuri käy hoitamassa istutuksia.
Tämän talon aivan Kew Gardensin lähistöllä hullu kasvinainen valitsi eläkepäivien kodikseen.
Peggy Porschen on yhtä tunnettu julkisivun somistuksistaan kuin herkuistaan. Varaudu jonottamaan, tai kävele vain ohi ja nauti silmilläsi. Alue on vaurasta suurlähetystöistään ja silmäätekevistään tunnettua Belgraviaa.
Kun kävelee Belgravian halki lounaaseen kohti Chelseaa ja Sloane Squarea, on jo hyvin lähellä yhtä Lontoon ihastuttavimmista paikoista, Chelsea Physic Gardenia. Todennäköistä on, että satunnainen matkailija on ohittanut sen lukuisia kertoja ymmärtämättä, mikä aarre tiilimuurien taakse kätkeytyy. Chelsea Physic Garden on alun perin apteekkareiden perustama Lontoon vanhin kasvitieteellinen puutarha, jossa on laajat ja ihastuttavat kokoelmat vanhoja yrtti-, lääke- ja muita hyötykasveja, kasvitieteen historiaa ja esimerkiksi kokelma kasveja Madeiralta, St. Helenalta ja muilta Atlantin saarilta. Lisäksi on useita pieniä kasvihuoneita, jotka ovat tutustumisen arvoisia pelkästään kauniin ulkonäkönsä takia. Puutarhaan saa tutustua sekä omin päin että opastetuilla kierroksilla, jotka kuuluvat 11 punnan lipun hintaan. Puutarha on vain rajoitetusti auki joulu- ja tammikuussa. Alueella on tietenkin myös kaunis kahvila ja myymälä, josta voi ostaa myös taimia ja siemeniä.
Chelsea Physic Garden sijaitsee aivan keskellä kaupunkia, mutta kadulta korkeiden tiilimuurien takaa ei voi nähdä, mitä kasviaarteita muurin toiselle puolelle kätkeytyy.
Yksi kasvihuone on omistettu pelargoneille.
Toisessa kasvihuoneessa pääosassa ovat kaktukset ja mehikasvit.
Upeat sinisarjat aloittelivat kukintaa.
Ihastuttava saniaishuone kertoo maapallon varhaisista ajoista.
Pohjois-Lontoossa Hampstead Heathin puistoalueen itäpuolella sijaitseva Highgaten hautausmaa osuu harvan satunnaisen Lontoon-kävijän matkareitille. Suosittelen kuitenkin lämpimästi, että satunnainen Lontoon-kävijä muuttaa matkareittiään tältä osin. Käynti on ehdottomasti kaiken vaivan arvoinen. Highgate Cemetery on kurkistus viktoriaanisen ajan Lontooseen, sen kuuluisuuksiin, ihmeellisyyksiin, arvoihin ja ihanteisiin. Vuosikymmenten laiminlyönnistä johtuen kaikki on peittynyt rehevään kasvillisuuden verhoon. Villinä ryöppyävä muratti ja itsestään kylväytyneet, jättimäisiksi kasvaneet puut tekevät tunnelmasta salaperäisen, jopa pelottavan. Hautausmaata on käytetty muun muassa vampyyrielokuvien kuvauspaikkana. Hautausmaa on edelleen toiminnassa, joten kävijältä odotetaan asianmukaista käytöstä ja tahdikkuutta.
Muratti on ottanut vallan.
Hautausmaan kuuluisin asukas on Karl Marx. Marxin haudan lähelle on haudattu aatetovereita ympäri maailman.
Highgate Cemetery jakautuu kahteen osaan, itä- ja länsipuoleen. Itäinen puoli, jonne Karl Marxin lisäksi on haudattu mm. historioitsija Eric Hobsbawm, on avoinna vierailijoille päivittäin. Highgaten todellinen luonne paljastuu kuitenkin vasta sen länsipuolella, jonne pääsee vain opastetulla kierroksella. Sitä ei kannata missään nimessä jättää väliin. Arkisin kierros täytyy varata etukäteen nettisivuilta, viikonloppuisin opastuksia on puolen tunnin välein eikä etukäteisvarausta tarvita. Kierroksen hinta on 12 puntaa, ja joka pennille saa kyllä vastinetta. Samalla lipulla pääsee myös hautausmaan itäpuolelle.
Länsipuolelle on haudattu mm. George Michael, mutta hänen haudalleen ei kierroksilla mennä. Putinin kriitikkona tunnetun ja polonium-myrkytyksen uhrina kuolleen Aleksandr "Sasha" Litvinenkon hauta sen sijaan osuu kierroksen reitin varrelle.
Vihreä City: The Barbican Centre
Lontoon Cityssa on tätä nykyä kaikenlaisia uusia vihreitä juttuja, esimerkiksi Sky Garden -pilvenpiirtäjä, jonka ylimmissä kerroksissa on näköalapuutarha ja ravintola. Yksi vanha on kuitenkin erittäin sympaattinen, kotoisa ja ehdottomasti vierailun arvoinen: The Barbican. Kulttuuri- ja taidekeskuksen betoniarkkitehtuurissa on jotain tuttua ja hyvin helposti lähestyttävää. Ihastuttavinta on kuitenkin keskuksen yhteydessä olevien asuntojen ryöppyävät parvekeistutukset ja vesiaihe, joka halkoo koko kompleksia. Sunnuntaisin voi vierailla kaupungin toiseksi suurimmassa kasvihuoneessa.
Vesipuutarhaan on pääsy vain asukkailla, muut saavat ihailla rannalta.
Koivukuja ja betoniarkkitehtuuri tuovat tuulahduksen pohjolasta.
The Barbicanin vieressä kannattaa pysähtyä hetkeksi ihmettelemään keskikaikaisen Lontoon muuria ja porttia.
Eltham Palace and Gardens
Turistimassoille tuntematon aarre on Eltham Palace puutarhoineen, joka sijaitsee Greenwhichista vielä muutaman junapysäkin verran kaakkoon. Rakennus pitää sisällään miltei tuhat vuotta kerrostumia: keskiaikainen linnoitus, Henrik VIII:n lapsuudenkoti, raunioituminen sisällissodassa ja viimeisimpänä tekstiilitehtailijoina rikastuneiden Stephen ja Virginia Courtauldin toteuttama huikea Art Deco -henkinen palatsi 1930-luvulta . Täydellinen miljöö sivistyneelle murhamysteerille à la Hercule Poirot! Kaiken kruunaa upea puutarha-alue vallihautoineen.
Elthamissa on Lontoon vanhin edelleen käytössä oleva silta.
Englantilaisen puutarhasuunnittelun helmi on pitkä, yhtenäinen perennapenkki - the border - joka perinteisesti reunustaa kävelytietä.
Sunken rose garden kärsi ennätyskuivasta ja kuumasta kesästä.
Kaikkina vuodenaikoina hullun kasvinaisen tärkein kohde Lontoossa on tietenkin Kew Gardens: maailman suurin, tieteellisesti vaikuttavin ja kaunein kasvitieteellinen puutarha. Kew on myös UNESCOn maailmanperintökohde. Matka Lontoon keskustasta kestää junalla puolisen tuntia ja vierailuun kannattaa varata koko päivä, nähtävää on niin paljon.
Kew'n parasta antia ovat huikeat kasvihuoneet, joita on useita. Lauhkean kasvillisuusvyöhykkeen kasveja esittelevä The Temperate House on vasta kunnostettu ja avattu uudelleen yleisölle. Kew'n kasvihuoneet ovat hämmästyttävän upeita jo pelkkinä rakennuksina, viktoriaanisen Englannin arkkitehtuurin ja insinööritaidon taidonnäytteinä.
The Temperate House on upea, mutta minun mielestäni se ei tunnelmaltaan vedä vertoja trooppista kasvillisuusvyöhykettä esittelevälle The Palm Houselle.
Treetop Walkway on puiden latvojen tasolla kulkeva kävelyreitti, josta myös lapset innostuvat varmasti. Korkeanpaikankammosta kärsivät älkööt vaivautuko.
Kew Gardensin ehdottomia kohokohtia on puutarhamyymälä, jossa kukkaro kevenee helposti. Taimien ja siementen lisäksi myynnissä on valtavasti kirjoja, julisteita ja muuta paperitavaraa, puutarhatarvikkeita, makeisia, hunajaa, saippuaa ja kaikenlaista ehdottoman ihanaa ja tarpeellista keskikokoisen supermarketin verran.
Kew'ssa on toki myös laaja ruusutarha
Kitchen garden - keittiöpuutarha kaikilla herkuilla
Vielä viimeinen vinkki siltä varalta, että olet Lontoossa liikkeellä Harry Potter -fanien kanssa: myös Warnerin elokuvastudiolta voi etsia inspiraatiota puutarhaansa.
Hullun kasvinaisen seuraava Lontoon-matka onkin jo kalenterissa, silloin tosin ohjelmassa lähinnä futismatseja ja lelukauppoja. Mutta stadionin takaa löytyy varmasti ihania etu- ja takapihoja! Ja terassien istutuslaatikot tsekataan tietysti sillä silmällä.
Lähettänyt Kaisa / mullassamaailman klo 13.00.00 4 kommenttia:
Kohteen lähettäminen sähköpostitseBloggaa tästä!Jaa TwitteriinJaa FacebookiinJaa Pinterestiin
Uudemmat tekstit Vanhemmat tekstit Etusivu
Onko jollakulla hyviä kokemuksia ja vinkkejä tomatillon ( Physalis ixocarpa ) kasvatuksesta? Sain inspiraation kokeilla tomatillon kasvatus...
Satoa ja silmänruokaa köökkitarhassa
Syksy on saapunut ja suurin osa keittiöpuutarhan sadosta on jo käytetty, säilötty tai paleltunut kuoliaaksi ensimmäisenä pakkasyönä, joka t...
Kaikki ennätykset sekä kuumuuden että kuivuuden suhteen rikkoneen pitkän hellekesän aikana ei aateekoohommat olleet mielessä, joten selail...
Kylvin viime keväänä värinokkosen ( Solenostemon scutellarioides , isokirjopeippi) siemeniä. Siemenet itivät hyvin ja kasvoivat nopeasti he...
Se kävi niin äkkiä. 1950-luvun paritalonpuolikas ja vuosikymmenen hoitamattomana ollut pieni puutarha. Ensin vuohenputki, skilla ja esikko. Sitten tulppaani ja pioni. Pian kaikki muutkin perinneperennat, ja heti perään kyökkitarha. Oi voi - se oli täydellinen hurahdus!
"Yleensä tunnustetaan, että puutarha suuressa määrin tuottaa perheelle hauskuutta, vaikuttaa edullisesti lasten kehitykseen ja kasvatukseen ja parantaa perheen taloudellista asemaa."
Kaikki kuvat ovat omiani. Ethän kopioi niitä ilman lupaani!
Alkukesän helpoimmat ja ihanimmat perennat
Kevät on täällä, riemuitkaa!
Taimikasvatusta - ruuhkaa ikkunalaudalla
Ensimmäiset kylvetyt hyöty- ja koristekasvit hyväs...
Hullun kasvinaisen matkassa: Lontoo
banaani (2) chili (7) Esikasvatus (7) huonekasvit (1) jättiverbena (2) kaksivuotiset kukat (2) kanat (2) kasvihuone (5) kasvimaa (10) Kevät (13) kevätkurjenmiekka (2) kurkku (1) köynnöspinaatti (1) Malabarinpinaatti (6) munakoiso (4) paprika (2) perennat (11) Puutarhamatkailu (1) Raparperi (1) sipulikukat (13) syksy (4) Syyssyrikkä (3) Talvetus (3) Talvi (10) Tomaatti (7) Tomatillo (1) tuholaiset (2) valkosipuli (2) viidakkokurkku (1) viiniköynnös (2) yrtit (3)
Puutarhahetki - suurien unelmien puutarhablogi
Syksyn ruskaa tummuvaa taivasta vasten
Italian Maggiore-järvi: Feriolo ja Isola Bella
Lokakuun alkua ja palautumista
Saran mökissä ja puutarhassa
Syysaskartelua ja mehua mustaseljan marjoista
This is not the life I ordered
Viime hetken shoppailut - elämä siirtyy hiljalleen kuistille
Terijoensalava lähtee osa 2
Lämpökompostori valmistellaan nyt talveen
Uusi look, parempi mieli
Romppala - Lindan pihalla
Vanhassa talossa - kohti omavaraisempaa elämää
Kevään puutarhakierrokselta - Kotkan puistot
HERNEPENSASKUJANTEEN TAKANA SIINTÄÄ POTAGER
Riippahopeapäärynä - ihastuttava hopealehtinen pikkupuu
An Urban Veg Patch
MARIAN KOTI JA PUUTARHA
La Vie en Roses
Kanalan emäntä Keski-Suomen aluevaaleissa
Villi piha, vanhan kansakoulun puutarha ja sisustus
Työntäyteinen syksy ja perennataimiston kuulumisia
Konnadonna - kotona ja puutarhassa
Ai että mä kärsin
Uusi vuosi ja uusi alku
RAAKKILAn kuvia ja tapahtumia.
Kadoksissa ollut puutarhainnostus ja muita kuulumisia
Rost och rädisor blir Ätliga trädgården
Jovelan blogi on muuttanut ❤
Garden Of My Dreams
Viikonlopputarhuri - Meillä Kotona -blogit
Pienen pihan suuria unelmia
Äntligen några stänk från ovan!
Kasvihormoni - Meillä Kotona -blogit
Bland rosor och bladlöss
Blommig fredag - Månadens bild
Tää on vielä kesken
Pionihulluutta ja puutarhaunelmia. Peonies and garden dreams.
Kevät edistyy - tai sitten ei...
Sonjan puutarhassa - Meillä Kotona -blogit
Siirtymisen aika on tullut
Karolinan puutarha. Karolinas trädgård. Karolina's garden.
Kuulumisia pitkän tauon jälkeen... Det var länge sist...
Ruukkutarhurin päiväkirja - Meillä Kotona -blogit
Rouva Ryytimaa - Meillä Kotona -blogit
Lämpöaalto pisti kasveihin vipinää
Teema: Yksinkertainen. Sisällön tarjoaa Blogger.